Artikel: Gaveidéer med julens planter
Juletid er gavetid. Planter er populære som en frisk og personlig julehilsen i december, og forbrugerne tager gerne nye juleplanter ind i varmen

Blomsterhandlere i landets tre største byer er enige om, at plantegaverne vil eksplodere i ugen op til jul, hvor mange sammenkomster ligger.

Martin Bringstrup, der er indehaver af Bringstrup Blomster på Amager, fortæller, -
-	Juleaften sælger vi rigtig mange plantearrangementer med bl.a. orkidéer, som folk tager med som værtindegave til dem, de fejrer jul hos. 
Og mens orkidéen efterhånden har ligget højt på hitlisten en del år, oplever man foruden salg af julestjerner, at julerosen stiger i popularitet. Det skyldes ifølge Martin Bringstrup, at mange har fået øjnene op for, at juleroser også kan nydes indendørs, -
-	Og det er jo kun godt, når det er så koldt, som det er i øjeblikket.
Den usædvanlig kolde juletid har også påvirket salget hos en blomsterhandler i landets næststørste by, Århus. Dorthe Fjord fra Hasle Blomster beretter, -
-	Vi oplever et større salg af planter i øjeblikket, fordi det er så koldt. Mange forbrugere mener, at planter bedre kan modstå kulden end afskårne blomster. Det er også rigtigt, men vi pakker naturligvis altid planterne godt ind, for nogle er mere sarte end andre.
Ud over salget af traditionelle juleplanter som fx azalea, alpevioler og løgplanter, oplever Dorthe Fjord samtidig en øget interesse for nyheder. En af topscorerne hos forbrugerne dette år er Princettia'en, som ifølge hende godt kan gå hen og blive en rivalinde til den almindelige julestjerne.

Hos Sanne Sløk, der ejer Krogh's Blomster i Odense, har forbrugerne også taget den nye stjerne til sig. Derudover opleves en stigende interesse for større azaleaer og alpevioler, der giver en anderledes og mere eksklusiv oplevelse -
-	Forbrugerne er selvfølgelig stadig påvirket af krisen, men i ugen op til jul, vil rigtig mange gerne forære planter som gave. Sådan har det været i de 80 år, forretningen har eksisteret, og den tradition tror jeg ikke, at selv en finanskrise kan lave om på,
slutter Sanne Sløk.
Populære juleplanter i 2010:
Alpeviol
Azalea
Julekaktus
Julerose
Julestjerne
Løgplanter
Orkidéer
Princettia